ועדת העבודה, הרווחה והבריאות, כנסת 23, פרוטוקול מספר 132, 2021-01-11 13:00

חיים כץ: צוהריים טובים, היום ה-11 בינואר 2021, כ"ז בטבת התשפ"א, אני מתכבד לפתוח את ישיבת ועדת העבודה, הרווחה והבריאות, והנושא:

חיים כץ: הצעת חוק הביטוח הלאומי (הוראת שעה - נגיף הקורונה החדש) (תשלום דמי לידה ליולדת בתקופת אבטלה), התשפ"א-2021 מ/1387 - בהכנה לקריאה שנייה ושלישית.

חיים כץ: אנחנו נמצאים בתקופה לא מוגדרת, בתקופה שבה כל העולם והמדינה נמצאים במשבר לא קל שיוצר בעיות מבעיות שונות.

חיים כץ: ביום שישי כשישבתי עם מנכ"ל הביטוח הלאומי, הוא אמר לי: "תשמע, יש הצעת חוק שאנחנו רוצים להעביר, הצעת חוק שמדברת על לשלם דמי לידה לשכירות שנכנסו לחל"ת מינואר 2020".

חיים כץ: אמרתי לו: "מבחינתי זה בסדר".

חיים כץ: פנתה אלי חברת הכנסת אתי חוה עטיה, שאמרה לי: "שמע, אנחנו מצ'פרים את השכירים, אבל יש לנו בעיה עם העצמאיים.

חיים כץ: אנחנו לא מתגמלים את העצמאיים כפי שנדרש".

חיים כץ: לא הכרתי את הבעיה יותר מידי, אז צלצלתי לשר האוצר.

חיים כץ: כשדיברתי עם שר האוצר, אמרתי לו: "תשמע, יש פה הזדמנות לתקן עיוותים שאנחנו עושים לעצמאיים".

חיים כץ: אז הוא אמר לי: "אתה יודע מה חיים, אני הולך איתך, נעזור לעצמאיים".

חיים כץ: כשפניתי לאוצר ואמרתי: "בוא תגדיר לי את העצמאיים, תן לי דוגמאות על עצמאיים", הוא אמר לי: "בוא ניקח עצמאית שמרוויחה 10,000 שקל וירדה ל-5,000 שקל.

חיים כץ: ברגע שהיא ירדה ל-5,000 שקל היא מקבלת 5,000 שקל ועוד מענק סוציאלי חודשי של 7,000 שקל, ועוד החזר הוצאות קבועות של 3,000 שקל".

חיים כץ: אמרתי לו: "אתה בטוח במה שאתה אומר?

חיים כץ: כי על פניו היא מרוויחה יותר ממה שהיא הרוויחה".

חיים כץ: הוא אמר לי: "כן, גם אני כששמעתי את זה הייתי בתדהמה".

חיים כץ: אמרתי לו: "אוקי, אם היא מרוויחה 10,000 וירדה ל-5,000, אז היא מקבלת 5,000 ועוד 10,000, כשה-10,000 בנויים מ-7,000 מענק סוציאלי ו-3,000 החזר הוצאות קבועות, ואז יש לה 15,000 שקל לחודש".

נעה בן שבת: 3,000 לחודש או לחודשיים?

חיים כץ: לחודש.

חיים כץ: מענק החזר הוצאות הוא 3,000?

נתנאל אשרי: 3,000 עד 100,000 שקל מחזור.

מאיר שפיגלר: תלוי בגובה המחזור.

חיים כץ: אם היא מרוויחה 10,000, יש לה מחזור של 120,000 והיא אמורה לקבל 4,000.

חיים כץ: כמה מענק סוציאלי היא מקבלת?

מאיר שפיגלר: או עד 7,500 שקל בחודש, או 70% מהפגיעה בשכר שלה - הנמוך מביניהם.

מאיר שפיגלר: אם נתת את הדוגמה של 10,000 ו-5,000, זה 70% מה-5,000 הנותרים.

חיים כץ: אז זה 3,500.

מאיר שפיגלר: כן.

מאיר שפיגלר: אם היא מקבלת 3,500 ועוד 5,000, זה יוצא 8,500.

נתנאל אשרי: המענק הסוציאלי הוא בגין ההכנסות ב-2019.

נתנאל אשרי: אם היא הרוויחה 10,000 שקל הכנסה חודשית ב-2019, היא תקבל 7,000 ב-2020 או ב-2021.

חיים כץ: מה קורה עם יולדת שלא נפגעה ב-40% אלא ב-35%?

חיים כץ: היא מקבלת מענק הוצאות קבועות 3,500 ועוד 6,500 המשכורת שלה.

חיים כץ: עם המענק של הוצאות קבועות היא מפסידה 500 שקל לחודש, בניגוד לזאת שירדה ב-40%.

חיים כץ: כשאמרתי לו: "אוקי, מה אנחנו עושים?", אז הוא אמר לי: "אנחנו ניתן לה לפי מה שהיא הרוויחה ב-2019, לפי ה-10,000".

חיים כץ: כשאמרתי לו: "לא מספיק", אז הוא אמר לי: "למה לא מספיק"?

חיים כץ: אמרתי לו: "כי אם היא תקבל לפי 2019 יהיה לה 10,000 ועוד 3,000 הוצאות קבועות".

חיים כץ: ואז הוא חזר אלי עם אלו שירדו מעל 40%, ואמר לי: "אם אתה רוצה חופשת לידה לפי 10,000 ועוד 3,000 הוצאות קבועות ועוד 7,000 מענק סוציאלי, היא תגיע ל-20,000".

חיים כץ: אמרתי לו: "נכון, זה מוגזם, היא לא צריכה לקבל 20,000, לכן במקרה כזה ניתן לה 60% מההוצאות הסוציאליות".

חיים כץ: היא תקבל 10,000 ועוד 3,000 הוצאות קבועות ועוד סוציאלי 4,200.

חיים כץ: סך הכל היא תקבל 17,200 במקום 15,000.

חיים כץ: בכל קונסטלציה שלא תהיה כולן יקבלו יותר.

הילה שי וזאן: בכמה עצמאיות מדובר?

חיים כץ: 11,000.

הילה שי וזאן: תיקון מאוד מאוד חשוב.

נעה בן שבת: לאלו שירדו באופן כללי, או רק לאלו שירדו מעל 40%?

הילה שי וזאן: אנחנו עושים תיקון כך שהחישוב ליולדות ב-2021 יתבצע על פי 2019?

חיים כץ: כן.

נעה בן שבת: אני רוצה לוודא שאת ההפחתה עושים במענקים, לא בחוק הביטוח הלאומי.

חיים כץ: נכון.

חיים כץ: שכירה מקבלת את דמי הלידה מרגע שהיא יצאה לחל"ת.

חיים כץ: אם היא בחל"ת ממרץ ותלד בפברואר היא תקבל את דמי הלידה עד יוני 2021.

נעה בן שבת: את דמי הלידה שמגיעים לה.

חיים כץ: דמי הלידה משכר מלא, לא מדמי אבטלה.

חיים כץ: אחרי זה היא חוזרת לדמי אבטלה.

חיים כץ: אם אנחנו מתייחסים לדמי האבטלה שהיא מקבלת, אז במשך שלושה חודשים היא מקבלת תוספת של משכורת אחת פסיק קצת.

מאיר שפיגלר: זה יכול להיות אפילו אחד וחצי, תלוי מה היה גובה השכר שלה לפני כן, תלוי מה הגיל שלה.

שלומי מור: אני הבנתי שהגענו להסכמה שזה חל על כל מי שילדה מ-1.8.2020.

נעה בן שבת: קיבלנו הרבה פניות מנשים שטענו שהן נפגעו בגובה דמי הלידה כשהן היו בחל"ת.

חיים כץ: אלו שלא מקבלות ומרגישות מקופחות, שילכו ויגישו תביעה ייצוגית לבית המשפט ואני מקווה שיזכו.

חיים כץ: כל מי שילדה עכשיו, לא משנה מתי היא נכנסה לחל"ת כי היא יכולה ללדת גם אחרי שבעה חודשים, לא אחרי תשעה חודשים - -

שלומי מור: ובלבד שהיא הייתה זכאית לדמי אבטלה לפני שהיא ילדה.

חיים כץ: כל אחת שהייתה זכאית לדמי אבטלה לפני שהיא ילדה מקבלת מענק לידה מלא.

נעה בן שבת: יש נשים שמקבלות דמי לידה מלא אבל לפי תקופת האכשרה שהן צברו.

נעה בן שבת: אם הן לא צברו את כל תקופת האכשרה הנדרשת אלא רק חלק ממנה, הן מקבלות רק לחלק מהתקופה, לא לכל ה-15 שבועות.

נעה בן שבת: מה קורה איתן?

נעה בן שבת: יש סעיף בחוק הביטוח הלאומי שאומר שלא מקבלים דמי אבטלה בזמן שיש זכאות לדמי לידה.

נעה בן שבת: הן לא זכאיות לדמי לידה וגם לא יכולות לעבוד, כי המעסיק לא יכול להעסיק אותן.

שלומי מור: אחרי שהבאנו את ההצעה הזאת בפני הכנסת, הבנו שיש קבוצה של נשים שמכיוון שהן לא צברו את מלוא תקופת האכשרה הן גם לא יקבלו דמי אבטלה וגם לא דמי לידה, שזה דבר שלא יכולנו לסבול, ולכן בהסכמה עם האוצר הגענו להבנה שהן תקבלנה תשלום בגובה דמי האבטלה שהן קיבלו לפני הלידה.

שלומי מור: לא נקרא לזה דמי אבטלה, אלא תשלום בגובה דמי האבטלה שהיו משולמים.

נעה בן שבת: אתה מדבר על נשים שקיבלו דמי לידה לחלק מהתקופה, לא לכל ה-15 שבועות?

שלומי מור: נכון.

נעה בן שבת: בשאר התקופה אתה רוצה שהן יקבלו תשלום בגובה דמי אבטלה.

נעה בן שבת: האם אתה מדבר גם על נשים שבכלל לא הייתה להן תקופת אכשרה, שהן בכלל לא היו זכאיות לדמי לידה?

שלומי מור: נכון.

שלומי מור: מי שהייתה לה זכאות רק לחצי תקופת הלידה תקבל בחצי השני תשלום בגובה דמי אבטלה, ומי שבכלל לא הייתה לה זכאות תקבל בכל ה-15 שבועות תשלום בגובה התשלום שהיא הייתה מקבלת בדמי אבטלה.

שלומי מור: זה לא ייקרא דמי אבטלה, זה לא יהיה בפרק דמי אבטלה, זה יהיה סעיף נפרד.

נעה בן שבת: אתה מדבר גם על מי שמאמצת או מי שהיא הורה מיועד או אומן?

שלומי מור: כן, כל סיטואציה שבה אותה אישה איננה זכאית לדמי אבטלה בגלל הלידה, בגלל האימוץ.

נעה בן שבת: אנחנו מדברים על זכאות לדמי לידה לעובדת הזאת.

נעה בן שבת: אני רוצה לוודא שזה לא משליך על החבות של המעסיק, כי לפי סעיף 7א לחוק עבודת נשים המעסיק צריך לשלם הפרשות פנסיוניות לעובד או לעובדת שמקבלים דמי לידה.

חיים כץ: בחל"ת היא לא מקבלת כלום.

חיים כץ: חל"ת זה הקבר העתידי שלה.

חיים כץ: עכשיו אני עובר לעצמאיות.

חיים כץ: יש לנו שני מצבים של עצמאיות.

חיים כץ: עצמאית שהעסקים שלה נפגעו בפחות מ-40% מקבלת היום על מה שהיא נפגעה.

חיים כץ: אם המשכורת שלה הייתה 10,000 והיא נפגעה ב-35%, היא מקבלת 6,500 שקל, שזו המשכורת, ועוד החזר הוצאות של 3,000 שקל.

חיים כץ: זה אומר שהיא יורדת ב-500 שקל בחודש.

חיים כץ: עצמאית, לעומת זאת, שהרוויחה 10,000 שקל בחודש אבל נפגעה ב-50%, מקבלת 5,000 שקל לחודש, פלוס 7,000 מענק סוציאלי ועוד 4,000 שקל הוצאות קבועות.

חיים כץ: בפועל יוצא שהיא מקבלת 16,000, שזה 60% יותר ממה שהיא הרוויחה כל חודש.

חיים כץ: עכשיו אנחנו עוברים ללידה.

חיים כץ: אותה עצמאית שהרוויחה 10,000 שקל בחודש בשנת 2019 תקבל את דמי הלידה לפי מה שהיא דיווחה ב-2019, זאת אומרת 10,000 שקל לחודש דמי לידה ועוד 4,000 שקל הוצאות קבועות.

נעה בן שבת: בגלל שהיא ירדה בפחות מ-40% היא לא זכאית למענק הסוציאלי.

חיים כץ: נכון.

חיים כץ: היא תקבל 14,000.

חיים כץ: אחת שירדה ביותר מ-40% תקבל את דמי הלידה לפי 2019, ועוד 4,000 החזר הוצאות, ועוד 60% מ-7,000 שקל של המענק הסוציאלי.

חיים כץ: היא תקבל 18,200 במקום 16,000 במצב רגיל.

חיים כץ: היא תקבל 2,200 יותר.

נעה בן שבת: מענק ההוצאות הזה לא ייחשב כאיזו הכנסה שפוגעת?

חיים כץ: לא, זה לשלושה חודשים.

תמר בן דרור: נוצר מצב שאישה שנמצאת בחופשת לידה שאמורה להיות 26 שבועות מקבלת רק על 15 שבועות דמי לידה, כשעל ה-11 השבועות הנותרים היא לא זכאית לקבל כלום.

חיים כץ: למה?

חיים כץ: אחרי שהיא תקבל את דמי הלידה היא תחזור לחל"ת.

נעה בן שבת: היא מתארת מצב של עובדת רגילה שלא הוצאה לחל"ת ויכולה לקחת את 11 השבועות הנוספים אחרי שהיא מקבלת דמי לידה כחל"ת, כחופשה ללא תשלום, לעומת אותה גברת שילדה בהיותה בחל"ת ואחרי שהיא מסיימת לקבל את דמי הלידה היא חוזרת לקבל דמי אבטלה.

חיים כץ: העובדת הרגילה שבחופשה, בניגוד לזאת מהחל"ת, צברה תנאים סוציאליים, הפנסיה שלה לא נפגעה, קרן ההשתלמות שלה לא נפגעה, הרצף בעבודה לא נפגע, הביטוחים לא נפגעו.

חיים כץ: לא יקרה כלום אם אנחנו מפצים את זאת מהחל"ת קצת יותר.

תמר בן דרור: נוצר פה מצב שעדיף לאישה להיות מפוטרת.

חיים כץ: אם היא מפוטרת היא מאבדת את כל התנאים הסוציאליים, את כל האכשרות הביטוחיות, את כל רצף הזכויות.

חיים כץ: לא עדיף לה להיות מפוטרת בשום מצב.

חיים כץ: בשביל 2,000 שקל או בשביל 5,000 שקל לא עדיף לאף אחד להיות מפוטר.

תמר בן דרור: השאלה, האם אפשר להשוות את מצבה בתקופה הנוכחית שהיא מוטרפת לחלוטין.

חיים כץ: היא יכולה לחזור לעבודה לעומת זאת מהחל"ת שלא יכולה לחזור לעבודה.

שלומי מור: חל"ת מרצון לא מזכה בדמי אבטלה.

חיים כץ: יש לה פריבילגיה לחזור לעבודה.

חיים כץ: לזאת מהחל"ת אין.

חיים כץ: כמה שווה האופציה הזאת?

חיים כץ: לפחות 20% בקרנות הפנסיה, בקרנות ההשתלמות וברצף הביטוחי.

אורנה צח גלרט: אני מבינה שיולדות יכולות לקבל את המענקים בתקופת הלידה אפילו שההכנסה שלהן תרד בגלל חופשת הלידה.

חיים כץ: נכון.

אורנה צח גלרט: זה דבר שמאוד משמח אותי.

אורנה צח גלרט: אני מצטרפת לכל התיקונים.

אורנה צח גלרט: כיוון שביקשתי את 2019, אני מברכת על כך שזה יהיה הגבוה מבין 2019, 2020 ו-2021.

אורנה צח גלרט: לשכת רואי החשבון תומכת בכל התיקונים האלה.

משה אבוטבול: מה הכוונה בהורה מאמץ ובמשפחת אומנה?

שלומי מור: הזכאות לדמי לידה לא ניתנת רק להורה ביולוגי, היא ניתנת גם אם אתה מאמץ ילד, גם אם אתה משפחת אומנה.

שלומי מור: כל מי שהיום זכאי על פי החוק לדמי לידה יהיה זכאי לדין החדש שאנחנו מחילים פה.

חיים כץ: אם מישהו נמצא בחל"ת ואימץ ילד הוא יקבל דמי לידה.

משה אבוטבול: זה נקרא הורה מיועד?

חיים כץ: כן.

חיים כץ: אם הוא לקח ילד באומנה הוא יקבל דמי לידה.

שלומי מור: הורה מיועד זה הורה שנזקק לאם פונדקאית כדי להביא ילד לעולם.

שלומי מור: יש במדינת ישראל חוק שעוסק בדבר הזה.

שלומי מור: גם ההורה הזה ברגע שהילד בא לאוויר העולם מקבל חופשת לידה.

משה אבוטבול: האם זו תוספת או תמיד זה היה?

שלומי מור: זה לא משנה שום דבר ממה שהחוק הקיים היום נותן להורים מאמצים ולהורים פונדקאים.

הילה שי וזאן: אני רוצה להגיש הסתייגות בעניין הורים שילדו בחו"ל.

חיים כץ: אני לא חושב שזה הוגן להגיש הסתייגויות.

חיים כץ: כל החוקים האלה בהסכמה.

חיים כץ: את רוצה הסתייגות דיבור?

חיים כץ: קבלי הסתייגות דיבור.

חיים כץ: אם אנחנו מגישים הסתייגות מעבר למה שסיכמנו, אני חושב ששר האוצר צריך למשוך את החוק.

חיים כץ: הוצאנו הרבה מעבר למה שציפינו.

חיים כץ: הכנסת פועלת בהסכמה.

חיים כץ: אם את מעלה הסתייגות שלצורך העניין אוסאמה מתנגד לה, החוק לא עולה לקריאה שנייה ושלישית.

הילה שי וזאן: על ההסתייגות שלי יש הסכמה.

חיים כץ: עם שר האוצר?

הילה שי וזאן: כן.

חיים כץ: תגידי את מה שיש לך להגיד לא כהסתייגות.

הילה שי וזאן: יש כיום 410 לידות חו"ל בשנה.

הילה שי וזאן: הן מחולקות ל-66% נשים ו-33% גברים.

הילה שי וזאן: ההורים האלה משלמים מאות אלפי שקלים על התהליך שנעשה בחו"ל.

הילה שי וזאן: ההסתייגות שלי מדברת על כך שלידה שהתקיימה בשנת 2021 מחוץ לישראל, סכום הוצאות האשפוז שהוצאו בפועל לפי האישורים שיומצאו למוסד אך לא יותר מ-55,075 שקלים חדשים - יינתן.

הילה שי וזאן: אני חושבת שזו החובה שלנו לתת להם.

הילה שי וזאן: אני חושבת שזה המקום שבו הדבר צריך לעלות ולבוא להכרעת חברי הכנסת.

נתנאל אשרי: אנחנו מסכימים.

נתנאל אשרי: זה בעקבות הסכמות שהיו לשר האוצר עם השר איציק שמולי בנושא.

נתנאל אשרי: יש הערות משפטיות מצד הלשכה המשפטית.

חיים כץ: את זה תנסחו.

חיים כץ: אתה יודע כמה זה עולה לך?

נתנאל אשרי: 17 מיליון שקלים.

חיים כץ: זה אומר שהמענק נשאר על 70%.

נעה בן שבת: לא מפחיתים ל-60%?

חיים כץ: לא, נשאר 70%.

נעה בן שבת: בגלל שמקבלים את ההסתייגות הזאת?

חיים כץ: בגלל ששר האוצר מסכים לשניהם.

נעה בן שבת: זאת אומרת, עצמאית מקבלת לפי 2019 או 2020 או 2021, לפי הגבוה, את דמי הלידה, בלי שום הפחתה.

חיים כץ: נכון.

חיים כץ: היא מקבלת 7,000 שקל מענק סוציאלי.

נעה בן שבת: בלי הפחתה.

חיים כץ: נכון, בלי הפחתה.

טלי ארפי: ההצעה הזאת שמבקשת חברת הכנסת לכלול הוסדרה במסגרת הצעת חוק של ביטוח לאומי שעתידה הייתה להגיע לוועדת השרים ולהידון בממשלה.

טלי ארפי: הדרך לעניין הזה, במיוחד לנוכח העובדה שיש כאן רגישות פוליטית מסוימת, זה להסדיר את העניין הזה באמצעות חקיקה ממשלתית, לא בדרך של הסתייגות.

טלי ארפי: אני יודעת ששר הרווחה מבקש לקדם את זה די הרבה זמן, אבל משום מה הנושא הזה לא הגיע לוועדת שרים.

טלי ארפי: אנחנו חושבים שתיקון כזה מקומו להתברר במסגרת חקיקה שתגיע לוועדת שרים.

טלי ארפי: הנושא הזה לא נידון בממשלה.

חיים כץ: בדקת עם שר האוצר?

טלי ארפי: שר האוצר לא התייחס לאופן העיגון של התיקון זה.

חיים כץ: אם אני מעלה את זה עכשיו עם התיקון, את רוצה למשוך את החוק?

טלי ארפי: החוק לא כולל את התיקון הזה.

חיים כץ: אם אני מאשר את זה כהסתייגות, את רוצה למשוך את החוק?

חיים כץ: אם תגידי לי שאת מושכת את החוק, אני לא מצביע על זה, אני לא מעלה את זה.

חיים כץ: תתייעצי עם שר האוצר.

טלי ארפי: בשביל להחליט דבר כזה אני צריכה לדבר עם שר האוצר.

נתנאל אשרי: ברמה המקצועית, לא הפרוצדוראלית, היו לנו הסכמות בעניין הזה.

חיים כץ: אני מקבל את דבריו של מנכ"ל הביטוח הלאומי שאמר לי שזה מסוכם עם שר האוצר.

טלי ארפי: שר האוצר לא התייחס לדרך שבה התיקון הזה יעוגן.

הילה שי וזאן: מצאנו דרך.

אוסאמה סעדי: אנחנו מתנגדים להסתייגות.

חיים כץ: אני מחדש את הישיבה.

חיים כץ: חברת הכנסת הילה שי וזאן, זכותך להגיש הסתייגות.

חיים כץ: אם את רוצה להעלות את ההסתייגות, תעלי את ההסתייגות, ואם את לא רוצה - אל תעלי.

חיים כץ: תעשי מה שאת חושבת.

הילה שי וזאן: אני חושבת שההסתייגות הזאת מהותית מאוד, באמת מאוד מאוד חשובה.

הילה שי וזאן: לא בכדי היא גובשה מזה זמן רב על ידי שר העבודה והרווחה וקיבלה את הסכמת שר האוצר.

הילה שי וזאן: צר לי מאוד שחבריי פה מתנגדים.

הילה שי וזאן: אגב, גם נשות המגזר החרדי נפגעות מכך לא מעט, כי מתוך 66% מהנשים יש לא מעט נשים ששייכות למגזר החרדי שבוחרות ללדת בחו"ל.

הילה שי וזאן: אני בוודאי לא רוצה שהחוק הזה, שהבאנו בו את התיקונים האמורים גם לגבי עצמאיות וגם לגבי שכירות, ייפול בשל כך.

הילה שי וזאן: צר לי שמביאים אותנו למקום הזה של או הכל או כלום.

הילה שי וזאן: בשביל שהיולדות יקבלו את המענקים ואת דמי הלידה שלהן אני אמשוך את ההסתייגות שלי.

חיים כץ: המענק ליולדת העצמאית לא יהיה 60% מה-7,000, הוא יהיה 7,000 מלא.

נעה בן שבת: אין הפחתה.

נעה בן שבת: חוק הביטוח הלאומי (תיקון מס' 223 – הוראת שעה), התשפ"א-2021 הוספת סעיף 1.

נעה בן שבת: בחוק הביטוח הלאומי (נוסח משולב), התשנ"ה-1995 (להלן – החוק העיקרי) 49א – הוראת אחרי סעיף 49 יבוא: שעה זכאות לדמי לידה 49א.

נעה בן שבת: (א) על אף הוראות סימן זה, מבוטחת שמתקיימים למי שטרם הלידה בה התנאים המפורטים להלן, תהיה זכאית לדמי לידה, הייתה זכאית לדמי בהתאם להוראות סימן זה, ויראו לעניין זה את "היום אבטלה – הוראת הקובע" – היום שבו הפסיקה לעבוד לאחרונה: שעה – נגיף הקורונה החדש (1) היא ילדה בתקופה שמיום י"א באב התש"ף (1 באוגוסט 2020) עד יום כ' בתמוז התשפ"א (30 ביוני 2021); (2) היא אינה זכאית לדמי לידה לפי סימן זה מן הטעם שלא מתקיים לגביה האמור בהגדרה "היום הקובע"; (3) היא הייתה זכאית לדמי אבטלה בתכוף לפני יום הלידה.

נעה בן שבת: " (ב) אוצר המדינה ישפה את המודה על כל ההוצאות הכרוכות בתשלום דמי הלידה לפי סעיף קטן (א), לרבות ההוצאות המינהליות הכרוכות בתשלום כאמור.

נעה בן שבת: (ג) סעיף זה יעמוד בתוקפו בתקופה שמיום פרסומו עד יום כ"ז בטבת התשפ"ב (31 בדצמבר 2021), והוא יחול על לידה שאירעה בתקופה שמיום י"א באב התש"ף (1 באוגוסט 2020) עד יום כ' בתמוז התשפ"א (30 ביוני 2021), ואולם תשלומים מכוחו בעד התקופה שקדמה ליום פרסומו ישולמו עד יום 12.3.2021."

חיים כץ: מספיק לך חודשיים על תקופות העבר?

מאיר שפיגלר: כן.

נעה בן שבת: תיקון סעיף 54 2.

נעה בן שבת: בסעיף 54(ב)(2) לחוק העיקרי, בסופו יבוא "ולעניין מי שילדה מיום 1.8.2020 עד תום התקופה הקובעת לפי סעיף 179א".

נעה בן שבת: הוספת סימן 3.

נעה בן שבת: אחרי סעיף 57 לחוק העיקרי יבוא: "סימן ד'1: תשלום ליולדת חלף דמי אבטלה זכאות ליולדת חלף 57א.

נעה בן שבת: (א) על אף הוראות פרק זה, מבוטחת שילדה דמי אבטלה בתקופה שמיום י"ט באדר התש"ף (15 במרץ 2020) עד יום כ' בתמוז התשפ"א (30 ביוני 2021) והייתה זכאית לדמי לידה בתכוף לפני יום הלידה, תהיה לתשלום בשיעור השווה לדמי האבטלה שהיו משולמים לה אילולא ילדה, בתקופה שעד תום 15 שבועות מיום הלידה, ובלבד שלא תהיה זכאית לזכויות לפי סעיף זה בעד פרק זמן שבו היא זכאית לדמי לידה.

חיים כץ: מה זה "זכויות"?

נעה בן שבת: אותו תשלום בגובה דמי האבטלה שהיו מושלמים לה אם היא הייתה - -

חיים כץ: זה הזכויות היחידות?

שלומי מור: מדובר בדמי אבטלה.

חיים כץ: אז תכתבו דמי חל"ת, כי המענקים הם לא דמי אבטלה.

נעה בן שבת: זה תשלום בשווי השווה לדמי אבטלה.

גלעד גושר: לא מדובר בדמי אבטלה.

גלעד גושר: הסיכום היה שזה לא דמי אבטלה ולא דמי לידה.

נעה בן שבת: היושב-ראש מציע לקרוא להם בשם אחר, לכן זה יהיה תשלום מיוחד בתקופת אבטלה ליולדת.

נעה בן שבת: זה ייקרא כך: "ובלבד שלא תהיה זכאות לתשלום מיוחד בתקופת אבטלה ליולדת בעד פרק הזמן שבו היא זכאית לדמי לידה".

נעה בן שבת: זאת אומרת, מי שזכאית לדמי הלידה תקבל את דמי הלידה, ומי שלא זכאית להם תקבל את אותו תשלום מיוחד.

נעה בן שבת: (ב) הוראות סעיף זה יחולו גם על גמלאות מכוח סימן ד' לעניין הורה מאמץ, הורה מיועד והורה במשפחה אומנה.

נעה בן שבת: (ג) אוצר המדינה ישפה את המוסד על כל ההוצאות הכרוכות בתשלום לפי סעיף קטן (א), לרבות ההוצאות המינהליות הכרוכות בתשלום כאמור.

נעה בן שבת: (ד) סעיף זה יעמוד בתוקפו בתקופה שמיום פרסומו עד יום כ"ז בטבת התשפ"ב (31 בדצמבר 2021), והוא יחול על לידה שאירעה בתקופה שמיום 1.3.2020 עד תום התקופה הקובעת כמשמעותה בסעיף 179א, ואולם תשלומים מכוחו ישולמו בתוך 60 ימים מיום פרסומו.

נעה בן שבת: "

מאיר שפיגלר: אנחנו חושבים שלגבי עצמאיות לא צריך להגביל את זה לתאריך שקבעתם, כי הדוחות הכספיים שלהן במהלך כל שנת 2021 רלוונטיים ל-2021, ל-2020, ולפי החוק הזה – עד יוני 2019.

מאיר שפיגלר: היות וההכנסות שלהן הן שנתיות ולא חודשיות, חשבנו שנכון שזה יהיה לגבי כל 2021 לגבי עצמאיות.

חיים כץ: אני רוצה להתכנס פה עוד פעם ביוני 2021, כדי שתהיה לנו הזדמנות לעשות סדר ולראות מה לא בסדר, לכן אנחנו נשאיר את זה כמו שזה.

חיים כץ: מי בעד, ירים את ידו?

חיים כץ: אושר.

חיים כץ: אושר פה אחד.

חיים כץ: תודה רבה, הישיבה נעולה.